En gruppe på omkring 30 syrere er til formiddag udvandret fra en jobmesse for flygtninge og virksomheder i Brønderslev i protest mod udlændinge- og integrationsminister Inger Støjberg (V).

Syrerne skulle tage del i arrangementet 'Mød og Match', men da Inger Støjberg ved ti-tiden ankom for at åbne messen og gik på scenen, forlod de stedet.

De mener, at regeringen tegner et dårligt billede af flygtninge, som smitter af på, hvordan danskerne ser dem.

- Vi elsker det danske folk, men regeringen taler kun om problemer. Det negative ved flygtninge, siger Abdullalah Kadri, der oprindeligt kommer fra Aleppo i Syrien.

- Man skal acceptere og forstå vores synspunkter, hvorfor vi flygter og vores situation. Jeg håber, at regeringen vil skifte synspunkt, fortsætter han.

Aktionen overrasker ministeren

Udvandringsaktionen kommer bag på Inger Støjberg.

- Det overrasker mig. Hvis man er kommet til Danmark, er man kommet her for at søge hjælp, og i dag har vi så en jobmesse, der skal hjælpe de her mennesker ind på arbejdsmarkedet, så det overrasker mig, og for at sige det, som det er, synes jeg det er lidt ærgerligt, siger hun.

- Det er en lidt underlig form for protest på en dag, hvor det handler om at bringe hinanden lidt tættere, fortsætter hun.